b'\n_START_ARTICLE_\nRapolas Ju\xc5\xa1ka\n_START_PARAGRAPH_\nRapolas Ju\xc5\xa1ka (1905 m. kovo 5 d. Broktone \xe2\x80\x93 1982 m. liepos 24 d. Kanzas Sityje, JAV) \xe2\x80\x93 vargonininkas, chorvedys, dainininkas (bosas).\n_START_SECTION_\nBiografija\n_START_PARAGRAPH_\nMuzikos prad\xc4\x97jo mokytis pas savo t\xc4\x97v\xc4\x85 vargoninink\xc4\x85 V. Ju\xc5\xa1k\xc4\x85. T\xc4\x97vui mirus, tur\xc4\x97damas vos 12 met\xc5\xb3 u\xc5\xbe\xc4\x97m\xc4\x97 jo viet\xc4\x85. 1918 m. prad\xc4\x97jo vargonininkauti \xc5\xa0v. Kazimiero lietuvi\xc5\xb3 parapijoje Providense, Rod Ailende, o nuo 1921 m. taip pat \xc5\xa0v. Kazimiero parapijoje Ni\xc5\xab Havene, Konektikute. Dirbo ir kartu mok\xc4\x97si. I\xc5\xa1 prad\xc5\xbei\xc5\xb3 New England konservatorijoje Bostone, o v\xc4\x97liau Jeilo universiteto muzikos mokykloje. 1924\xe2\x80\x931926 m. vargonininkavo ir vadovavo chorui \xc5\xa0v. Petro ir Povilo lietuvi\xc5\xb3 parapijoje Elizabete, Naujajame D\xc5\xbeersyje, o 1925\xe2\x80\x931929 m. Au\xc5\xa1ros Vart\xc5\xb3 parapijoje Vor\xc4\x8desteryje, Masa\xc4\x8dusetse. Buvo pirmasis \xc5\xa1ios parapijos vargonininkas ir choro vadovas, stat\xc4\x99s stambius vokalinius k\xc5\xabrinius. Gav\xc4\x99s stipendij\xc4\x85, trejus metus studijavo dainavim\xc4\x85 Curtis muzikos institute Filadelfijoje ir pas buvus\xc4\xaf Pary\xc5\xbeiaus konservatorijos prof. Gregorz\xc4\x85. Baig\xc4\x99s studijas, 1929\xe2\x80\x931931 m. dainavo Filadelfijos operoje, kur suk\xc5\xabr\xc4\x97 apie 26 \xc4\xafvairi\xc5\xb3 muzikini\xc5\xb3 veikal\xc5\xb3 vaidmenis. 1930 m. prad\xc4\x97jo vargonininkauti \xc5\xa0v. Alfonso parapijoje Baltimor\xc4\x97je, Merilande, kur\xc4\xaf laik\xc4\x85 ved\xc4\x97 lietuvi\xc5\xa1ko radijo muzikos valand\xc4\x97les. 1934\xe2\x80\x931944 m. buvo \xc5\xa0v. Petro lietuvi\xc5\xb3 parapijos vargonininkas ir choro vadovas Bostone. \xc4\x8cia pakartotinai pastat\xc4\x97 nema\xc5\xbea stambi\xc5\xb3 muzikini\xc5\xb3 veikal\xc5\xb3: Th. Dubois oratorij\xc4\x85 \xe2\x80\x9eSeptyni Kristaus \xc5\xbeod\xc5\xbeiai\xe2\x80\x9c, \xc4\x8c. Sasnausko kantat\xc4\x85 \xe2\x80\x9eBroliai\xe2\x80\x9c, S. \xc5\xa0imkaus balad\xc4\x99 \xe2\x80\x9eNugrimzd\xc4\x99s dvaras\xe2\x80\x9c, M. Petrausko operet\xc4\x99 \xe2\x80\x9eConsilium facultatis\xe2\x80\x9c, J. \xc5\xbdilevi\xc4\x8diaus \xe2\x80\x9eVytauto Did\xc5\xbeiojo kantat\xc4\x85" ir kt. Su choru ir kaip solistas daug koncertavo, dalyvavo radijo programose. L. Stokowskiui diriguojant, 1945 m. kovo 19 d. \xe2\x80\x93 1945 m. kovo 20 d. dainavo solo J. S. Bacho \xc5\xa0vento Mato Pasij\xc5\xb3 koncertuose New Yorko Muzikos centre. \xc5\xa0is veikalas buvo atliktas ir kituose JAV did\xc5\xbeiuosiuose miestuose._NEWLINE_Nuo 1922 m. R. Ju\xc5\xa1ka buvo ALRK Vargoninink\xc5\xb3 s\xc4\x85jungos narys, taip pat ir Niujoeko-Niu D\xc5\xbeersio provincijos narys, 1922 m. i\xc5\xa1rinktas vicepirmininku. Vadovavo ba\xc5\xbenytin\xc4\x97s muzikos kursams, kuriuos lank\xc4\x97 kunigai, seserys vienuol\xc4\x97s, vargonininkai ir mokytojai. Daug met\xc5\xb3 leidyklose buvo nat\xc5\xb3 ir plok\xc5\xa1teli\xc5\xb3 leidimo vyr. redaktorius ir ved\xc4\x97jas, \xc5\xbeurnal\xc5\xb3 redkolegijos narys. \xc4\xaevairiose vyskupijose sureng\xc4\x97 ba\xc5\xbenytin\xc4\x97s muzikos kurs\xc5\xb3.'